钦定古今图书集成/历象汇编/乾象典/第087卷 > 朱子语类 > 《霜赋》宋·吴淑
## 钦定古今图书集成/历象汇编/乾象典/第087卷 > 朱子语类 > 《霜赋》宋·吴淑

蒹葭苍苍，白露为霜。物当收缩，义取丧亡。庭树槭以
落，桑叶郁其黄。非宜介树，无为槛羊。动感时之凄怆，
增正月之忧伤。尔其皎洁凝条，纷披杀木。皑然皓白，
凛乎惨毒。伯奇被逐以援琴，邹衍遭谗而恸哭。既闻
地升，还知露凝。房星见而衣裘具，百工休而胶漆停。
至于嵰州味甘，广延色碧。鸿雁厉翼而南飞，鹰隼顺
时而始击。于是行冬令，成妇功。覆员峤之寒蚕，振丰
山之洪钟。亦闻鹧鸪蔽叶，昆仑连气。知马蹄之所践，
思《葛屦》之曾履。当阴气之始凝，至坚冰而驯致。或应
候而挫物，或当春而大挚。若其神为青女，威立候文。